ועדת הכספים, כנסת 17, פרוטוקול מספר 311, 2007-02-14 09:00

חיים אורון: אני פותח את ישיבת ועדת הכספים.

חיים אורון: הסעיף הראשון הוא הודעה בדבר יישובי ספר לפי חוק מס רכוש וקרן פיצויים, התשכ"א-1961.

בועז סופר: קיימת רשימת יישובי ספר.

בועז סופר: רשימת יישובי הספר בעצם מהווה את רשימת היישובים הפוטנציאליים שאצלם ניתן לדרוש נזק עקיף בגין נזקי מלחמה.

בועז סופר: אני אומר כבר מיד להבהרה שלעניין נזק ישיר זה ממש לא רלוונטי.

בועז סופר: הרשימה הזו קיימת מקדמת דנא ומעת לעת נוספו לה ישובים.

בועז סופר: ההיגיון שלה אומר פלוס-מינוס – ואני לא מתחייב כאן שזה מאה אחוז נכון – סביב המעטפת של מדינת ישראל נפרסו יישובי הספר ובגינם קבעו שהם אלה שנכללים בתוך אותו פוטנציאל.

בועז סופר: קרה מה שקרה ב-12 ביולי ובעקבות אירועי המלחמה הגיעו אלינו טענות והתחלנו לבדוק את הנושא.

בועז סופר: בעצם עשינו שדרוג, מחשבנו את המפות שעד היום היו ידניות והתגלה לנו שקיימים ישובים שנמצאים סמוך לישובים אחרים, כאשר אחד הוא ישוב ספר והשני איננו ישוב ספר.

שי חרמש: לקח לכם 58 שנים לגלות ששדרות היא לא ישוב ספר.

בועז סופר: אין ספק שתומרצנו על-ידי בג"ץ.

בועז סופר: אנחנו מבקשים את ועדת הכספים לאשר הכנסת עוד 23 ישובים לתוך רשימת יישובי הספר.

בועז סופר: הישובים האלה נקבעו בצורה הבאה: בחנו את מפת יישובי הספר והיא מונחת לפניכם באופן צבעוני.

בועז סופר: החלטנו שלגבי יישובי הספר שהם מה שאנחנו קוראים בגדר קו עימות – וקו עימות מוגדר 9 קילומטרים מהגבול.

קריאה: לא 7 קילומטרים?

בועז סופר: לא.

בועז סופר: 7 קילומטרים זה ביישובי עוטף עזה.

חיים אורון: צריך להבהיר שאנחנו מדברים ביישובי ספר בקו העימות בצפון בלבד.

חיים אורון: הרשימה הארצית היא הרבה יותר גדולה.

בועז סופר: רצינו לקבוע אזור שהוא 9 קילומטרים מגבול הצפון.

בועז סופר: כל מי שנכנס שם, הוא ישוב ספר.

בועז סופר: אחרי שקבענו את הקריטריון הלכנו אחורה ואז גילינו שמתוך כל עשרות הישובים שנמצאים שם, 23 אינם נכללים מתוכם כ-10 ישובים הם ישובים ערביים והיתר הם ישובים יהודים.

בועז סופר: זה הקריטריון ואין בלתו.

בועז סופר: תיאורטית יכולנו גם לא לצרף רשימה אבל זו המפה ומי ששם, הוא שם.

בועז סופר: זה בעיניים של לפני המלחמה, קרי, טרם ה-12 ביולי, ואנחנו מבקשים להחיל את זה רטרואקטיבי.

בועז סופר: אני אומר בצורה הכי ברורה שאנחנו למעשה החלטנו שמכיוון שלפחות לגבי קו העימות לא היה קריטריון אחד מנחה.

בועז סופר: עובדה, בדקנו.

בועז סופר: יש ישובים אחד ליד השני סביב קו העימות בצפון, ולכן הלכנו לקבוע קריטריון.

בועז סופר: לא מצאנו מאפיינים כאלה ואחרים אבל קבענו קריטריון, ומי שנמצא בפנים, נמצא בפנים.

חיים אורון: האם עכשיו הרשימה הזאת מחייבת את כולם או שיש רשימה של מס רכוש, יש רשימה של הצבא וכולי?

חיים אורון: אני יודע על מה אני מדבר ואני מכיר כמה ישובים שאני עוסק שנים בהכנסתם לרשימה.

חיים אורון: אמרו למשל שהקריטריון ל-9 קילומטרים הוא בריכת המים.

חיים אורון: יכול להיות שרוב השטחים החקלאיים של הישוב נמצאים בתוך 9 הקילומטרים אבל בריכת המים, המגדל של פעם, נמצא מחוץ למחוגה ואף אחד לא מצליח להכניס אותם פנימה.

חיים אורון: עכשיו אני כן רואה אותם בפנים.

חיים אורון: אני מדבר על יחיעם וגעתון כאשר געתון בפנים ויחיעם בחוץ.

חיים אורון: אני זוכר את הוויכוח שהיה כאן לפני שבוע בקשר ל-7 הקילומטרים בעוטף עזה.

חיים אורון: המצב שיש קריטריונים שונים לממשלה ואזרחים מתבלבלים, ובצדק, כי במשרד הביטחון יש רשימה אחרת ובמשרד החינוך הרשימה היא אחרת.

חיים אורון: השאלה אם הרשימה הזאת שלכם היא רק לצורך מס רכוש ולא שייכת לשום רשימת אחרות.

בועז סופר: אני אתחיל ואני אומר שכמובן אני לא יודע לענות לגבי משרד הביטחון.

בועז סופר: מה שראיתם במלחמה האחרונה זה למעשה מרגע שמשרד הביטחון או פיקוד העורף קבע ישיבה של ישובים או מפה של אזורי ההגבלה, למעשה אנחנו אמרנו שכל מי שנמצא בתוך תחום ההגבלה ראוי וזכאי לפיצוי, כן ישוב ספר או לא ישוב ספר.

ראובן ריבלין: מה קורה אם חלק מהישוב הוא בתוך ה-9 קילומטרים וחלקו לא.

בועז סופר: הוא לא בפנים.

בועז סופר: אנחנו הולכים לפי השטח הבנוי.

ראובן ריבלין: משרד הביטחון אומר שבאשקלון מדובר בשכונה הדרומית ולא בכל העיר אשקלון.

חנא סוייד: מה שקורה אם חלק מתחום השיפוט של הישוב – לא הבנייה – הוא בתוך 9 הקילומטרים אבל החלק הבנוי שלו הוא מחוץ ל-9 קילומטרים, ויכולים להיות מצבים כאלה.

ניסן סלומינסקי: מה הקריטריון שבסופו של דבר קובע, 9 קילומטרים או הרשימה?

ניסן סלומינסקי: יכול להיות שבסוף יתברר שכמו שהוספתם את ה-23 ישובים יש עוד 5 ישובים ששכחתם.

ניסן סלומינסקי: יצטרכו לעשות צו חדש או שהקריטריון הקובע הוא 9 קילומטרים?

בועז סופר: באופן עקרוני אנחנו רוצים לנהוג לפי מפה.

בועז סופר: כלומר, 9 קילומטרים, מי שנמצא, נמצא.

בועז סופר: היום כבר קיימת רשימה אבל משיקולים משפטיים בלבד החלטנו להוסיף ולא לגרוע את הישובים הקיימים אלא לומר שיש מפה.

בועז סופר: שר האוצר מינה ועדה לבחינת כל נושא יישובי הספר מחד ובחינת הטבות מס גיאוגרפיות מאידך.

בועז סופר: איכשהו נצטרך גם לסנכרן את זה ואז הסוגיות האלה יעלו ביתר שאת, כי כאן זה לא רק עניין של נזק מלחמתי אלא עניין של זכאות יום ביומו.

בועז סופר: במקרה הזה אנחנו מתייחסים ל-9 קילומטרים כקו.

בועז סופר: זה כמעט לא קיים, אבל אין לנו למעשה 9 קילומטרים שחוצים שטח בנוי.

בועז סופר: זה פשוט לא קרה.

בועז סופר: או שהוא בפנים או שהוא בחוץ.

ניסן סלומינסקי: או שאולי שכחתם.

בועז סופר: אם נשכח, נבוא לכאן ונביא צו חדש.

חנא סוייד: אני רואה כאן שיש ישובים שנמצאים במרחק עד 9 קילומטרים מגבול לבנון והם אינם ישוב ספר.

בועז סופר: אנחנו נכניס.

בועז סופר: בית ג'אן למשל.

חנא סוייד: הישובים שצבועים ירוק במפה, נכנסים?

בועז סופר: כן.

ראובן ריבלין: בהזדמנות, כאשר נדבר עם אנשי משרד הביטחון, נראה להם את המפה הזאת.

ראובן ריבלין: אם רשות המיסים הכירה, מדוע לא יכיר משרד הביטחון?

קריאה: זה רטרואקטיבית ליולי 2006.

שגית אפיק: בגלל שהטענה היא אפליה, השאלה אם לא היו נזקים לישובים האלה לפני יולי 2006.

מיכל דויטש: אחת הטענות שלנו בבג"ץ הייתה שהם לא הגיעו עד עכשיו כי לא קרה שום דבר.

מיכל דויטש: בהתייעצות עם מחלקת הבג"צים במשרד המשפטים אמרו שמאחר שהטענה היא אפליה על בסיס חשוד ומחיפוש חומר בשנים קודמות, בעשרות שנים קודמות, לנסות ולהבין איך נקבעו הישובים, לא מצאנו קריטריונים ברורים דיים, לקחנו את הרשימה של הישובים העותרים שהם ישובים ערבים שטענו לאפליה על בסיס חשוד ומיפינו את האזור וזו הרשימה שיצאה.

מיכל דויטש: זה הכול בעיניים של לפני המלחמה.

חיים אורון: מי בעד אישור ההודעה?

חיים אורון: ה צ ב ע ה ההודעה אושרה פה אחד

חיים אורון: הדיון על החלטת שרים וסגני שרים לעניין בדיקות רפואיות תקופתיות נדחה ויתקיים במועד אחר.

חיים אורון: תודה רבה.